ΓΡΑΠΤΗ ΕΡΩΤΗΣΗ E-3361/98

υποβολή: Νικήτας Κακλαμάνης (UPE) προς την Επιτροπή

(16 Νοεμβρίου 1998)

Θέμα: Στελέχωση του E.T.F. στο Τορίνο

Το "EUROPEAN TRAINING FOUNDATION" (E.T.F.) είναι ένας αποκεντρωμένος Οργανισμός της ΕΕ, του οποίου η στελέχωση με προσωπικό δημιουργεί εύλογες απορίες σχετικά με τα κριτήρια που ακολουθούνται γι' αυτήν. Πιο συγκεκριμένα, στη λίστα με τους "TEMPORARY AGENTS" με ημερομηνία 30.06.1998 μπορεί να δει κανείς ότι το ETF απασχολεί 123 άτομα, ανάμεσα στους οποίους υπάρχουν 20 Ιταλοί, 17 Βέλγοι, 8 Ιρλανδοί και 9 Ολλανδοί. Στην ίδια λίστα αναφέρεται ότι απασχολούνται μόλις 3 Έλληνες, 1 Πορτογάλος και 3 Ισπανοί.

Η προκλητική αυτή κατανομή ανά εθνικότητα του προσωπικού του ETF δημιουργεί αυτονόητα ερωτήματα, αφού βλέπει κανείς χώρες με πληθυσμό παρόμοιο με της Ελλάδας να έχουν σχεδόν εξαπλάσιο αριθμό υπαλλήλων (17 Βέλγοι έναντι μόνο 3 Ελλήνων), ενώ και η Ολλανδική εκπροσώπηση είναι εξαιρετικά αυξημένη εν σχέσει π.χ. με την Ισπανική, χώρα με πληθυσμό κατά πολύ ανώτερο του Ολλανδικού.

Θα επιθυμούσα να πληροφορηθώ από την Ευρωπαϊκή Επιτροπή αν έχει παριέλθει εις γνώση της η απαράδεκτη κατάσταση που επικρατεί σχετικά με τη στελέχωση του ETF, καθώς και το πώς σκέπτεται να αντιδράσει ώστε να διορθωθεί άμεσα η προφανής αυτή ανισορροπία που παρατηρείται στην κατανομή ανά εθνικότητα του προσωπικού του, τη στιγμή που όλοι οι Ευρωπαίοι πολίτες στηρίζουν - μέσω του Προϋπολογισμού της ΕΕ - τη λειτουργία του.

Απάντηση της κας Cresson εξ ονόματος της Επιτροπής

(5 Ιανουαρίου 1999)

Η Επιτροπή εφιστά την προσοχή του κυρίου βουλευτή στο γεγονός ότι το Ίδρυμα έχει αυτόνομη πολιτική προσωπικού. Πράγματι, το άρθρο 7 του κανονισμού (ΕΟΚ) 1360/90, ύστερα από την τροποποίηση της 17ης Ιουλίου 1998, (κανονισμός ΕΟΚ 1572/98) για τη σύσταση Ευρωπαϊκού Ιδρύματος Επαγγελματικής Εκπαίδευσης(1), ορίζει ότι ο διευθυντής είναι αρμόδιος για όλα τα θέματα που αφορούν το προσωπικό.

Όσον αφορά τον κανονισμό υπηρεσιακής κατάστασης του προσωπικού, το άρθρο 14 του καταστατικού του Ιδρύματος προβλέπει ότι το προσωπικό του Ιδρύματος διέπεται από τους κανόνες και τους κανονισμούς που εφαρμόζονται στους μόνιμους υπαλλήλους και στο λοιπό προσωπικό των Ευρωπαϊκών Κοινοτήτων. Το Ίδρυμα ασκεί έναντι του προσωπικού του τις εξουσίες που έχουν ανατεθεί στην αρμόδια για τους διορισμούς αρχή. Το διοικητικό συμβούλιο θεσπίζει, κατόπιν συμφωνίας με την Επιτροπή, τις κατάλληλες διατάξεις εφαρμογής.

Από αυτά τα δυο άρθρα προκύπτει ότι η Επιτροπή δεν παρεμβαίνει στη διαδικασία επιλογής του προσωπικού του Ιδρύματος, εκτός εάν πρόκειται για την παροχή διοικητικής υποστήριξης στο Ίδρυμα με σκοπό να εναρμονιστούν οι πρακτικές του με εκείνες των θεσμικών οργάνων σε ό,τι αφορά την εφαρμογή του κανονισμού υπαλληλικής κατάστασης και του κανονισμού που εφαρμόζεται για το λοιπό προσωπικό (ΚΕΛΠ).

Από τα ανωτέρω καθίσταται σαφές ότι δεν ισχύει καμία εθνική ποσόστωση που μπορεί να υποχρεώσει το Ίδρυμα να προσλαμβάνει το προσωπικό του βάσει κριτηρίου εθνικότητας. Η επιλογή γίνεται συνεπώς αποκλειστικά βάσει των απαιτούμενων προσόντων και ικανοτήτων επιδιώκοντας παράλληλα, στο μέτρο του δυνατού, πλήρη γεωγραφική κάλυψη.

Η Επιτροπή εκτιμά ότι η πρόσληψη του προσωπικού του Ιδρύματος γίνεται σύμφωνα με τους σχετικούς κανόνες.

(1) ΕΕ L 206 της 23.7.1998.